Zamýšľaný prístup bol vo všeobecnosti úspešný: digitálny COVID preukaz EÚ uľahčil voľný pohyb v čase, keď členské štáty považovali cestovné obmedzenia za potrebné, a zároveň umožnil koordinované rušenie týchto obmedzení, keď to bolo možné. So zlepšením epidemiologickej situácie sa uvoľnili aj požiadavky týkajúce sa držby digitálneho COVID preukazu EÚ na cestovanie v rámci EÚ. Zatiaľ čo v marci 2022, po prijatí predchádzajúcej správy, 17 členských štátov naďalej od cestujúcich vyžadovalo, aby mali digitálny COVID preukaz EÚ, v máji 2022 sa tento počet znížil na sedem členských štátov a napokon v auguste 2022 to nevyžadoval už žiaden členský štát (pozri graf). Do augusta 2022 teda všetky členské štáty zrušili všetky cestovné obmedzenia v rámci EÚ. Z toho vyplýva, že aj v čase krátkodobých vrcholov infekcií, ako bola napr. vlna spôsobená subvariantmi omikron BA.4 a BA.5 počas leta 2022, členské štáty necítili potrebu znovu zaviesť obmedzenia cestovania.

V nariadení, ktorým sa predlžuje obdobie uplatňovania rámca digitálneho COVID preukazu EÚ, sa objasňuje, že toto predĺženie by sa nemalo chápať tak, že sa od členských štátov, a najmä tých, ktoré rušia vnútroštátne opatrenia v oblasti verejného zdravia, vyžaduje, aby zachovali alebo uložili obmedzenia voľného pohybu. Akékoľvek obmedzenia voľného pohybu osôb v EÚ, ktoré boli zavedené v snahe obmedziť šírenie SARS-CoV-2, vrátane požiadavky predložiť digitálny COVID preukaz EÚ, by sa mali zrušiť hneď, ako to epidemiologická situácia dovolí.

Predĺžením obdobia uplatňovania rámca digitálneho COVID preukazu EÚ sa zároveň od členských štátov nevyžaduje, aby zachovali alebo uložili obmedzenia voľného pohybu. Akékoľvek obmedzenia voľného pohybu osôb v EÚ, ktoré boli zavedené v snahe obmedziť šírenie SARS-CoV-2, vrátane požiadavky predložiť digitálny COVID preukaz EÚ by sa mali zrušiť hneď, ako to epidemiologická situácia dovolí. Digitálny COVID preukaz EÚ spolu s odporúčaním Rady o koordinovanom prístupe k voľnému pohybu počas pandémie ochorenia COVID-19 skutočne prispel ku koordinovanému rušeniu obmedzení: od augusta 2022 všetky členské štáty zrušili všetky cestovné obmedzenia v rámci EÚ, a to vrátane požiadavky predložiť digitálny COVID preukaz EÚ Vo svojom poslednom návrhu na aktualizáciu odporúčania Rady Komisia uvádza, že v rámci EÚ by táto neexistencia obmedzení voľného pohybu v súvislosti s pandémiou mala zostať pravidlom, pokiaľ sa epidemiologická situácia výrazne nezhorší.

2.1.2.Informácie prijaté podľa článku 11 nariadenia o digitálnom COVID preukaze EÚ

V nariadení o digitálnom COVID preukaze EÚ sa stanovuje, že dodatočné obmedzenia držiteľov digitálneho COVID preukazu EÚ sú možné iba vtedy, keď sú potrebné a primerané na ochranu verejného zdravia v reakcii na pandémiu ochorenia COVID-19. Ak sa členské štáty rozhodnú uložiť dodatočné obmedzenia, majú povinnosť oznámiť to Komisii a ostatným členským štátom 48 hodín vopred. Komisia v dvoch predchádzajúcich správach zhrnula oznámenia prijaté podľa tohto ustanovenia. Od poslednej správy z marca 2022 neboli prijaté žiadne takéto oznámenia.

Komisia naďalej monitoruje, ako členské štáty vykonávajú nariadenie o digitálnom COVID preukaze EÚ a odporúčanie Rady o koordinovanom prístupe na uľahčenie bezpečného voľného pohybu počas pandémie COVID-19. Informácie od členských štátov o digitálnom COVID preukaze EÚ sa zbierajú prostredníctvom prehľadných tabuliek predložených členskými štátmi Komisii a Rade. Komisia od zrušenia posledných cestovných obmedzení v rámci EÚ v auguste 2022 pozastavila toto zhromažďovanie informácií, ak to však bude potrebné, môže ho obnoviť.

2.1.3.Kroky nadväzujúce na predchádzajúce správy: vplyv na cestovanie a cestovný ruch, uznávanie rôznych druhov vakcíny, základné práva a nediskriminácia, ako aj ochrana osobných údajov

2.1.3.1.Základné práva a nediskriminácia

V správe z marca 2022 sa načrtlo, ako nariadenie o digitálnom COVID preukaze EÚ zabezpečuje nediskriminačný prístup tým, že zahŕňa interoperabilné potvrdenia o očkovaní, vykonaní testu a prekonaní ochorenia. Hoci členské štáty naďalej politicky rozhodujú (v oblasti verejného zdravia) o tom, ktoré druhy potvrdení uznávajú, nariadením sa zabezpečuje, že digitálne COVID preukazy EÚ vydané v súvislosti s rovnakou zdravotnou situáciou sa na účely upustenia od obmedzení voľného pohybu uznávajú za rovnakých podmienok. Toto hodnotenie stále platí.

2.1.3.2.Uznávanie rôznych druhov vakcín proti ochoreniu COVID-19

2.1.3.2.1Vakcíny proti ochoreniu COVID-19, ktoré sú predmetom klinického skúšania

Ako sa podrobnejšie vysvetľuje v oddiele 2.4.2, Európsky parlament a Rada do rozšírenia pôsobnosti nariadenia o digitálnom COVID preukaze EÚ zahrnuli aj zmenu, ktorou sa stanovuje, že členské štáty môžu vydávať digitálny COVID preukaz EÚ osobám zúčastňujúcim sa na prebiehajúcich klinických skúšaniach vakcín proti ochoreniu COVID-19, a že takéto potvrdenia môžu iné členské štáty uznávať s cieľom upustiť od obmedzení voľného pohybu. Okrem toho sa nariadením poveruje Výbor pre zdravotnú starostlivosť (HSC) , aby vydal usmernenia s cieľom zaistiť súdržnosť pri uznávaní týchto potvrdení v celej EÚ.

Komisia zriadila technickú pracovnú skupinu Výboru pre zdravotnú starostlivosť pre digitálne COVID preukazy EÚ o očkovaní vydané účastníkom klinického skúšania vakcín proti COVID-19 s cieľom vypracovať usmernenie týkajúce sa jednotného prístupu. Výbor pre zdravotnú starostlivosť prijal výsledné usmernenie s názvom Guidance on the mutual acceptance of EU Digital COVID Certificates issued to participants of clinical trials (Usmernenie k vzájomnému uznávaniu digitálnych COVID preukazov EÚ vydaných účastníkom klinického skúšania) 5. októbra 2022. V usmernení sa stanovuje, že členské štáty by mali bez rozlišovania vzájomne uznávať potvrdenia týkajúce sa všetkých prebiehajúcich klinických skúšaní. Tento prístup by sa mal uplatňovať na všetky verejne prístupné klinické skúšania vakcín proti ochoreniu COVID-19 v EÚ/EHP uvedené v databáze klinického skúšania liekov regulačných orgánov pre lieky v Európskej únii (EudraCT) alebo v informačnom systéme pre klinické skúšanie (CTIS) spravovanom Európskou agentúrou pre lieky (EMA). Mal by sa zvážiť aj obmedzený výber kľúčových medzinárodných skúšaní; tie však v súčasnosti ešte nie sú zahrnuté.

2.1.3.2.2Vakcíny proti ochoreniu COVID-19, v prípade ktorých sa skončil postup WHO na zaradenie do zoznamu na núdzové použitie

Ako sa stanovuje v nariadení o digitálnom COVID preukaze EÚ, členské štáty sú povinné uznávať potvrdenia o očkovaní týkajúce sa vakcín, ktoré dostali povolenie na uvedenie na trh EÚ, pokiaľ ide o upustenie od obmedzení voľného pohybu. Členské štáty okrem toho môžu upustiť od obmedzení v prípade cestujúcich, ktorým bola podaná vakcína, pri ktorej bol dokončený proces Svetovej zdravotníckej organizácie (ďalej len „WHO“) na jej zaradenie do zoznamu na núdzové použitie alebo ktorá bola schválená na vnútroštátnej úrovni v inom členskom štáte, ale nemajú povinnosť to urobiť.

Ako sa vysvetľuje v predchádzajúcej správe, členské štáty v čoraz väčšej miere uznávajú vakcíny, pri ktorých bol dokončený proces WHO na ich zaradenie do zoznamu na núdzové použitie. Už v odporúčaní Rady (EÚ) 2020/912 o dočasnom obmedzení ciest do EÚ, ktoré nie sú nevyhnutné, a o možnom zrušení tohto obmedzenia sa stanovuje, že členské štáty by mali zrušiť dočasné obmedzenie ciest do EÚ, ktoré nie sú nevyhnutné, aj v prípade osôb zaočkovaných vakcínou, ktorá je uvedená v zozname WHO (hoci na takýchto cestujúcich sa stále môžu vzťahovať dodatočné požiadavky).

Komisia vo svojom návrhu nového odporúčania Rady o cestách do EÚ (ktorým sa nahrádza súčasné odporúčanie Rady 2020/912) navrhla, že všetky obmedzenia pre cestujúcich v súvislosti s ochorením COVID-19 by sa mali zrušiť, ale mali by sa uznávať vakcíny schválené WHO, ak je to relevantné. V snahe ďalej uľahčiť uplatňovanie práv na voľný pohyb občanmi EÚ, ktorým bola podaná vakcína, ktorá je uvedená v zozname WHO, a aby sa zabezpečila súdržnosť medzi cestovaním do EÚ a v rámci EÚ, Komisia v poslednej aktualizácii ku koordinovanému prístupu k cestovaniu v rámci EÚ (pozri oddiel 2.1.1) navrhla, aby sa členským štátom v prípade, že by opätovne zaviedli obmedzenia na cestovanie v rámci EÚ, odporúčalo uznávať digitálne COVID preukazy EÚ vydané po podaní takýchto vakcín. Tieto návrhy Komisie prijala Rada 13. decembra 2022.

2.1.3.3.Vplyv na cestovanie a cestovný ruch

Správa z marca 2022 zahŕňala informácie o tom, ako nariadenie o digitálnom COVID preukaze EÚ priaznivo prispelo k obnove medzinárodného cestovania do EÚ aj mimo nej, a zároveň obsahovala aj údaje o komerčných letoch. Z údajov vyplýva, že odvtedy bol počet letov na úrovni EÚ v roku 2022 vyšší ako v roku 2021 vo všetkých mesiacoch okrem januára a februára. Do októbra 2022 sa letecká doprava obnovila na úroveň –15 % úrovne z roku 2019. Podľa najnovšej prognózy Eurocontrolu sa očakáva, že niekedy v roku 2024 sa v plnej miere obnoví na úrovne z roku 2019.

2.1.3.4.Ochrana osobných údajov

Správa z marca 2022 zahŕňala posúdenie súladu nariadenia o digitálnom COVID preukaze EÚ s pravidlami EÚ v oblasti ochrany údajov. Komisia takisto zabezpečila súlad všetkých vykonávacích a delegovaných aktov prijatých podľa ustanovení nariadenia so zásadou minimalizácie údajov. Toto hodnotenie stále platí.

Pokiaľ ide o tretie krajiny pripojené k systému (pozri oddiel 2.5.1), je dôležité zdôrazniť, že zúčastnené krajiny musia pri zriaďovaní a prevádzkovaní svojich vnútroštátnych systémov a služieb dodržiavať príslušné právne predpisy v oblasti kybernetickej bezpečnosti a ochrany údajov, ktorých presadzovanie je v rukách konkrétnych vnútroštátnych orgánov. Komisia systematicky požaduje od všetkých členských štátov a tretích krajín, aby predkladali vlastné posúdenie s cieľom poskytnúť dodatočné záruky, že krajina osobitne zohľadnila konkrétne riziká, a to aj pokiaľ ide o ochranu údajov. Dôkladný proces nadviazania spolupráce sa uplatňuje na všetky zúčastnené krajiny a akékoľvek nedodržanie ktorejkoľvek z týchto požiadaviek bráni pripojeniu k rámcu digitálneho COVID preukazu EÚ.